จังหวัดภูเก็ต ต้อนรับฮีโร่เหรียญทองโอลิมปิก 2020 พักผ่อนและท่องเที่ยว 14 วัน โครงการ “Phuket Sandbox”
ที่สนามบินนานาชาติภูเก็ต ชาวจังหวัดภูเก็ต ให้การต้อนรับ เรืออากาศตรีหญิง พาณิภัค วงศ์พัฒนกิจ หรือ “น้องเทนนิส” เจ้าของเหรียญทองโอลิมปิกโตเกียว 2020 ในการแข่งขันกีฬาเทควันโด รุ่นน้ำหนักไม่เกิน 49 กิโลกรัม พร้อมด้วยโค้ชเช นักกีฬาเทควันโด คณะกรรมการสมาคมกีฬาเทควันโดแห่งประเทศไทย นำโดยนายพิพัฒน์ รัชกิจประการ รัฐมนตรีว่าการกระทรวงท่องเที่ยวและกีฬา ที่เดินทางมาถึงจังหวัดภูเก็ตภายใต้โครงการ“Phuket Sandbox” หลังเสร็จสิ้นการแข่งขันกีฬาโอลิมปิก 2020 ที่ประเทศญี่ปุ่น ด้วยสายการบิน Singapore Airline ซึ่งมีนายณรงค์ วุ่นซิ้ว ผู้ว่าราชการจังหวัดภูเก็ต นายสิริชัย วงศ์พัฒนกิจ คุณพ่อน้องเทนนิส และหน่วยงานต่างๆมาให้การต้อนรับและแสดงความยินดี อย่างอบอุ่น  ในการนี้ สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ทรงพระกรุณาโปรดเกล้าฯ ให้นายณรงค์ วุ่นซิ้ว ผู้ว่าราชการจังหวัดภูเก็ต เป็นผู้แทนพระองค์นำช่อดอกไม้พระราชทาน แสดงความยินดีกับน้องเทนนิส โค้ชเซ และเลขานุการสมาคมกีฬาเทควันโดแห่งประเทศไทย ซึ่งเป็นที่สร้างความปลาบปลื้มให้แก่น้องเทนนิสและคณะอย่างหาที่สุดมิได้ ทั้งนี้ คณะต้องปฏิบัติตามขั้นตอนการเดินทางเข้าภูเก็ต ตามโครงการ “Phuket Sandbox” ทุกขึ้นตอนรวมทั้งการตรวจหาเชื้อโควิด-19 ครั้งแรก ก่อนเข้าพักที่โรงแรม SHA Plus และเมื่อ น้องเทนนิส ได้เจอกับคุณพ่อ น้องได้ก้มกราบคุณพ่อ ซึ่งเป็นการแสดงการขอบคุณที่ได้มาถึงความสำเร็จ จากนั้นน้องเทนนิส ได้ให้สัมภาษณ์ต่อสื่อมวลชนถึงความรู้สึก ว่า รู้สึกดีใจมากที่ได้กลับบ้านและได้รับการต้อนรับที่อบอุ่น และตนขอมอบความสำเร็จและเหรียญทองเหรียญนี้ ให้กับคนไทยทั้งประเทศและสิ่งที่อยากทำหลังจากนี้ คือการทานอาหารซีฟู้ดและขนมเค้ก คุกกี้ อย่างที่ตั้งใจไว้ก่อนหน้านี้  จากนั้น น้องเทนนิสและคณะ รวมทั้ง รัฐมนตรีว่าการกระทรวงท่องเที่ยวและกีฬา นั่งรถโพถ้อง รถสองแถวไม้ เอกลักษณ์ของจังหวัดภูเก็ต เพื่อเดินทางเข้าที่พัก ในตัวเมืองภูเก็ต เพื่อรอผลการตรวจหาเชื้อโควิด-19 วันแรก และเมื่อผลตรวจเป็นลบ น้องเทนนิสและคณะ จะสามารถเดินทางท่องเที่ยวในจังหวัดภูเก็ตได้ เป็นเวลา 14 วัน ซึ่งน้องจะช่วยประชาสัมพันธ์การท่องเที่ยวของจังหวัดภูเก็ต ยังจุดท่องเที่ยวต่างๆ ส่วนกำหนดการต้อนรับอย่างเป็นทางการ ที่จะมีการจัดขบวนรถแห่รอบเมืองภูเก็ต ในวันที่ 5 สิงหาคมนี้ เพื่อให้ทุกคนได้ร่วมแสดงความยินดีกับฮีโร่ เหรียญทองโอลิมปิกโตเกียว 2020 เหรียญทองแรกของประเทศไทย